*****

ΚΑΝΟΝΙΣΜΟΣ (ΕΟΚ) αριθ. 2888/86 ΤΗΣ ΕΠΙΤΡΟΠΗΣ

της 18ης Σεπτεμβρίου 1986

που τροποποιεί τον κανονισμό (ΕΟΚ) αριθ. 1799/76 περί των λεπτομερειών εφαρμογής των ειδικών μέτρων για τους σπόρους λίνου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 569/76 του Συμβουλίου της 15ης Μαρτίου 1976 που προβλέπει ειδικά μέτρα για τους σπόρους λίνου (1), όπως τροποποιήθηκε από τον κανονισμό (ΕΟΚ) αριθ. 1071/77 (2), και ιδίως το άρθρο 2 παράγραφος 4,

Εκτιμώντας:

ότι το άρθρο 3 παράγραφος 1 στοιχείο β) δεύτερη περίπτωση του κανονισμού (ΕΟΚ) αριθ. 1799/76 (3), όπως τροποποιήθηκε τελευταία από τον κανονισμό (ΕΟΚ) αριθ. 534/81 (4), προβλέπει ότι η ενίσχυση για το σπόρο του λίνου που αναφέρεται στο άρθρο 2 του κανονισμού (ΕΟΚ) αριθ. 569/76 χορηγείται μόνο για τις εκτάσεις που έχουν αποτελέσει αντικείμενο δηλώσεως συγκομιδής· ότι, βάσει των άρθρων 9 και 11 του κανονισμού αυτού, η δήλωση αυτή υποβάλλεται το αργότερο στις 15 Δεκεμβρίου για τον ελαιούχο λίνο και πριν από μία ημερομηνία λήξεως που καθορίζεται από το ενδιαφερόμενο κράτος μέλος αλλά οπωσδήποτε πριν από τις 31 Οκτωβρίου για τον κλωστικό λίνο· ότι για τον κλωστικό λίνο η αίτηση ενισχύσεως που αναφέρεται στο άρθρο 5 του κανονισμού (ΕΟΚ) αριθ. 771/74 της Επιτροπής της 29ης Μαρτίου 1974 σχετικά με τις λεπτομέρειες όσον αφορά την ενίσχυση για τον κλωστικό λίνο και την κάνναβη (5), όπως τροποποιήθηκε τελευταία από τον κανονισμό (ΕΟΚ) αριθ. 2426/86 (6), έχει την ισχύ δηλώσεως συγκομιδής·

ότι η ολική απώλεια της ενισχύσεως, στην περίπτωση κατά την οποία οι ενδιαφερόμενοι δεν υποβάλλουν έγκαιρα τη δήλωση συγκομιδής, συνιστά πολύ αυστηρή τιμωρία· ότι πρέπει, συνεπώς, να γίνει πιο ελαστική αυτή η κύρωση προβλέποντας τιμωρία ανάλογη προς την παρουσιαζομένη καθυστέρηση· ότι, προκειμένου να εξασφαλισθεί η ίση μεταχείριση μεταξύ των δικαιούχων της ενισχύσεως, όποιος και να είναι ο τόπος εγκαταστάσεώς τους στην Κοινότητα, πρέπει να προβλεφθεί ημερομηνία λήξεως που εφαρμόζεται σε όλα τα κράτη μέλη· ότι, φροντίζοντας για την καλή λειτουργία του καθεστώτος της ενισχύσεως, θα πρέπει να καθοριστεί η ημερομηνία λήξεως για την υποβολή των δηλώσεων συγκομιδής στις 30 Νοεμβρίου για τον κλωστικό λίνο και στις 31 Δεκεμβρίου για τον ελαιούχο λίνο·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1799/76 τροποποιείται ως εξής:

1. Η παράγραφος 1 του άρθρου 9 αντικαθίσταται από το ακόλουθο κείμενο:

«Κάθε παραγωγός ελαιούχου λίνου υποβάλει το αργότερο στις 31 Δεκεμβρίου κάθε έτους δήλωση συγκομιδής.»

2. Στην παράγραφο 1 του άρθρου 11, η ημερομηνία «31 Οκτωβρίου » αντικαθίσταται από την ημερομηνία «30 Νοεμβρίου» και η ημερομηνία «15 Οκτωβρίου» από την ημερομηνία «15 Νοεμβρίου».

3. Στην παράγραφο 1 των άρθρων 9 και 11, προστίθεται το ακόλουθο εδάφιο:

«Ωστόσο, εκτός από περίπτωση ανωτέρας βίας, εάν η δήλωση συγκομιδής έχει υποβληθεί:

- πριν από το τέλος του μήνα που έπεται εκείνου που αναφέρεται στο προηγούμενο εδάφιο, χορηγείται το 66 % της ενισχύσεως για το σπόρου λίνου,

- πριν από το τέλος του δεύτερου μήνα που έπεται του εν λόγω μηνός, χορηγείται το 33 % αυτής της ενισχύσεως.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την περίοδο 1986/87.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Σεπτεμβρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 67 της 15. 3. 1976, σ. 29.

(2) ΕΕ αριθ. L 129 της 25. 5. 1977, σ. 7.

(3) ΕΕ αριθ. L 207 της 27. 7. 1976, σ. 14.

(4) ΕΕ αριθ. L 54 της 28. 2. 1981, σ. 60.

(5) ΕΕ αριθ. L 92 της 3. 4. 1974, σ. 13.

(6) ΕΕ αριθ. L 210 της 1. 8. 1986, σ. 35.